Når rejsende mod Sverige efter årsskiftet skal id-kontrolleres på Kastrup Station, skal et nyt hegn opføres mellem sporene på stationen.

Det bekræfter Sund & Bælt, der ejer stationsbygningen, over for TV 2.

I nat blev stationen inspiceret med henblik på at opføre hegnet, som skal forhindre, at flygtninge og migranter forsøger at snyde kontrollen. Sund & Bælt er allerede gået i gang med opførslen, men hegnet bliver først færdigopført efter jul.

Som TV 2 tidligere i dag kunne fortælle, skal Øresundstog mod Sverige fra 4. januar 2016 udelukkende afgå fra stationen ved Kastrup Lufthavn.

Det er i denne forbindelse, at en perron kun skal gøres tilgængelig for folk, der er blevet id-kontrolleret.

- Vi skal være færdige inden den 4. januar. Ligesom DSB skal være færdige med deres planer. Det er for at opfylde kravet fra den svenske regerings side. Det er en foranstaltning i sammenhæng med de foranstaltninger, som DSB har ansvaret for i forhold til, at de skal stå få id-kontrollen - det er jo kravet fra den svenske regering, siger Lene Gebauer Thomsen, kommunikationschef hos Sund & Bælt.

Sydlig perron skal isoleres

Det er den sydlige perron på stationen, som skal laves om en til en separat perron. Det er herfra, at togene kører til Sverige, og derfor skal det kun være id-kontrollerede personer, som kan få adgang til denne perron.

Den nordlige perron vil blive tilgængelig for alle rejsende. Så for at undgå, at flygtninge uden id-papirer tager springet fra den tilgængelige nord-perron over til syd-perronen, skal der bygges et hegn imellem sporene. Det skal sikre, at alle rejsende kommer igennem id-kontrollen, inden de kan fortsætte mod Sverige.

Det er DSB, der bliver ansvarlig for id-kontrollen på Kastrup Station. DSB vil ikke bekræfte de endelige planer for Kastrup Station, men bekræfter, at der vil blive arbejdet på hegnet i tidsrummet fra 22.30 til 4.20 fra den 27. december til den 29. december. Der vil i tidsrummet blive indsat togbusser. DSB har ingen yderligere kommentarer.

20.000 pendler

Hver dag pendler 20.000 mennesker over Øresund for at arbejde. Mere end 90 procent rejser fra Sverige til Danmark. Omkring 9500 af disse er svenskere.

For nordiske personer, der opholder sig lovligt i landet, vil et kørekort eller andet gyldigt id være nok til at komme igennem kontrollen.

På Twitter har tidligere justitsminister og nuværende folketingsmedlem for Socialdemokraterne reageret på opførslen af hegnet.

Sørgeligt! Det er ikke Bahnhof Berlin Friedrichstraße anno 1985. Men Københavns Lufthavn december 2015 #dkpol pic.twitter.com/0cavOxFnxQ — Morten Bødskov (@mfMorten) December 22, 2015

Billedet viser det stykke hegn, der indtil videre er opsat.

Konsekvens af svensk lov

De svenske myndigheder har for at nedbringe antallet af flygtninge indført id-kontrol, hvilket trådte i kraft 21. december. Reelt begynder kontrollen dog først 4. januar.

I loven hedder det, at landet har indført det såkaldte transportøransvar, hvor transportselskaberne skal tjekke id på samtlige passagerer.

Statsminister Lars Løkke Rasmussen (V) har beklaget, at Sverige med kontrollen forhindrer den frie bevægelighed.

Hvis der indføres grænsekontrol i Danmark, er der dog vedtaget en lov i Folketinget, som giver integrationsminister Inger Støjberg (V) samme mulighed for at pålægge transportører strafansvar, hvis de bringer udlændinge ind i Danmark uden gyldig id.

DSB er villig til at påtage sig opgaven, hvis det bliver nødvendigt, selv om DSB i et høringssvar har fastslået, at medarbejderne ikke er uddannet til eller har erfaring med den form for kontrol.